Številka: 6000-8/2020/35

Datum: 15. 7. 2020

Na podlagi 24. člena Pravilnika o subvencioniranju bivanja študentov (Uradni list RS, št. 22/01, 35/06, 75/08, 97/10, 46/12, 55/13, 38/16, 13/17, 13/18 in 58/20) in drugega odstavka 101. člena Zakona o mednarodni zaščiti (Uradni list RS, št. 16/17 – uradno prečiščeno besedilo) študentski domovi iz visokošolskih središč v Ljubljani in Mariboru objavljajo

**RAZPIS**

**za bivanje študentov visokošolskega študija s statusom osebe z mednarodno zaščito v študentskih in dijaških domovih za študijsko leto 2020/2021**

**Vsebina razpisa**

I. Pogoji, ki jih mora izpolnjevati študent s statusom osebe z mednarodno zaščito za subvencionirano bivanje

II. Dodeljevanje subvencije

III. Prošnja za sprejem

IV. Obveščanje študentov

V. Predvideno število prostih mest za bivanje študentov s statusom osebe z mednarodno zaščito v posameznih visokošolskih središčih

VI. Naslovi pisarn za študentske domove

**I. POGOJI, KI JIH MORAJO IZPOLNJEVATI ŠTUDENTI S STATUSOM OSEBE Z MEDNARODNO ZAŠČITO ZA SUBVENCIONIRANO BIVANJE**

Študenti morajo izpolnjevati naslednje splošne pogoje:

* imajo status osebe z mednarodno zaščito v Republiki Sloveniji,
* imajo status študenta in se izobražujejo po študijskih programih v Republiki Sloveniji, ki se izvajajo kot redni ali izredni študij, razen študija na daljavo,
* niso v delovnem razmerju ali ne opravljajo samostojne registrirane dejavnosti, niso vpisani v evidenco brezposelnih oseb pri pristojnem organu oziroma niso poslovodne osebe gospodarskih družb ali direktorji zasebnih zavodov ter niso prejemniki pokojnine, razen prejemniki družinske pokojnine.

**II. DODELJEVANJE SUBVENCIJE**

Subvencija za bivanje v študentskem domu se dodeljuje za čas trajanja enega študijskega programa na prvi stopnji, enega na drugi stopnji in enega na tretji stopnji. Če ima med trajanjem študijskega programa oziroma po njegovem izteku iz prejšnjega stavka študent status študenta v skladu z drugo alinejo prvega odstavka 66. člena oziroma 70. členom Zakona o visokem šolstvu (Uradni list RS, št. 32/12 – uradno prečiščeno besedilo, 40/12 – ZUJF, 57/12 – ZPCP-2D, 109/12, 85/14, 75/16, 61/17 – ZUPŠ in 65/17) ali na podlagi drugega zakona, se mu subvencija dodeli tudi za ta čas.

Če je posamezni študent vzporedno vpisan v več študijskih programov, se glede trajanja študijskega programa upošteva samo študijski program, v katerega je bil vpisan na začetku prejemanja subvencije. Če študent zamenja študijski program, se glede trajanja študijskega programa upošteva tisti, v katerega je študent vpisan v posamičnem študijskem letu, za katero uveljavlja subvencionirano bivanje, pri čemer se trajanje subvencioniranega bivanja pred zamenjavo študijskega programa všteje v čas subvencioniranega bivanja na podlagi trajanja študijskega programa iz prvega stavka prejšnjega odstavka te točke.

Subvencioniranje bivanja se sorazmerno skrajša glede na to, kateri letnik študent obiskuje, ko mu je subvencija prvič podeljena.

Subvencija za bivanje se dodeljuje za bivanje v kraju izvajanja študija (sedež ali dislocirana enota visokošolskega zavoda), če so tam predvidena prosta mesta za sprejem ali podaljšanje bivanja v skladu s V. točko razpisa.

**III. PROŠNJA ZA SPREJEM**

**III.A) Rok za oddajo prošnje**

**Prošnjo za sprejem vložijo študenti s statusom osebe z mednarodno zaščito**, **ki želijo bivati v javnih študentskih domovih ter dijaških domovih s subvencijo.**

Prošnjo za sprejem študent odda osebno ali priporočeno po pošti na obrazcu »Prošnja za sprejem za subvencionirano bivanje študentov s statusom osebe z mednarodno zaščito za študijsko leto 2020/2021«. Študent lahko odda navedeno prošnjo **kadarkoli med študijskim letom**. Vsak študent lahko odda **samo eno prošnjo**.

**III.B) Dokazila za preverjanje splošnih pogojev in izpolnjevanja meril za subvencionirano bivanje**

**Obvezna dokazila, ki jih mora študent priložiti prošnji:**

* dokazilo o statusu osebe z mednarodno zaščito za študenta,
* dokazilo o statusu osebe z mednarodno zaščito za njegovega otroka, če želi študent živeti skupaj s svojim otrokom,
* potrdilo pristojnega organa, da je študent invalid upravičen do spremljevalca, če želi z njim bivati.

**Pisarna za študentske domove bo za postopek sama pridobila:**

podatek iz eVŠ Evidence študentov in diplomantov o statusu študenta za študijsko leto 2020/2021.

**IV. PROŠNJA ZA PODALJŠANJE**

**IV.A) Rok za oddajo prošnje**

Prošnjo za podaljšanje bivanja vložijo študenti s statusom osebe z mednarodno zaščito, ki so v študijskem letu 2019/2020 subvencionirano bivali v javnih študentskih domovih in:

* so v študijskem letu 2019/2020 zaključili program prve ali druge stopnje oziroma enovit magistrski študijski program in se bodo vpisali v študijski program druge ali tretje stopnje (velja tudi za tiste, ki bodo študijski program zaključili po roku za oddajo prošnje),
* se niso izselili iz javnih študentskih domov;
* jim zaradi neizpolnjevanja pogojev iz I. poglavja tega razpisa, ki jih morajo izpolnjevati študenti s statusom osebe z mednarodno zaščito za subvencionirano bivanje, oziroma v skladu s šestim odstavkom 12. člena Pravilnika o subvencioniranju bivanja študentov ni potekla pravica do subvencioniranega bivanja (in s tem tudi nastanitvena pogodba).

Prošnjo za podaljšanje študent odda osebno ali priporočeno po pošti na obrazcu »Prošnja za sprejem in podaljšanje subvencioniranega bivanja študentov s statusom osebe z mednarodno zaščito za študijsko leto 2020/2021«. Študent lahko odda navedeno prošnjo **do 17. avgusta 2020**. Vsak študent lahko odda samo eno prošnjo.

IV.B) Dokazila za preverjanje splošnih pogojev in izpolnjevanja meril za subvencionirano bivanje

Obvezna dokazila, ki jih mora študent priložiti prošnji:

* dokazilo o statusu osebe z mednarodno zaščito za študenta,
* dokazilo o statusu osebe z mednarodno zaščito za njegovega otroka, če želi študent živeti skupaj s svojim otrokom,
* potrdilo pristojnega organa, da je študent invalid upravičen do spremljevalca, če želi z njim bivati.

Pisarna za študentske domove bo za postopek sama pridobila:

podatek iz eVŠ Evidence študentov in diplomantov o statusu študenta za študijsko leto 2020/2021.

**V. OBVEŠČANJE ŠTUDENTOV**

Pisarne za študentske domove izdajo odločbo o izpolnjevanju pogojev za subvencionirano bivanje študentom s statusom osebe z mednarodno zaščito iz III.A) točke tega razpisa v enem mesecu od vložitve vloge. Po dokončnosti navedene odločbe študenta pozovejo k vselitvi v dijaški ali javni oziroma zasebni študentski dom. V primeru podaljšanja subvencioniranega bivanja izdajo pisarne za študentske domove odločbo do predvidoma 16. oktobra 2020.

**VI. PREDVIDENO ŠTEVILO PROSTIH MEST ZA BIVANJE ŠTUDENTOV S STATUSOM OSEBE Z MEDNARODNO ZAŠČITO V POSAMEZNIH VISOKOŠOLSKIH SREDIŠČIH (24 ležišč)**

1. **VISOKOŠOLSKO SREDIŠČE V LJUBLJANI**

**Javni študentski (in dijaški) domovi (17 ležišč)**

**Študentski dom Ljubljana** razpisuje **5 ležišč:**

- 2 ležišči za sprejem,

- 3 ležišča za podaljšanje bivanja.

**Dijaški in študentski dom Kranj razpisuje 4 ležišča:**

- 4 ležišča za sprejem.

**Dijaški in študentski dom Novo mesto razpisuje 4 ležišča.**

- 4 ležišča za sprejem.

**Dijaški dom Vič razpisuje 4 ležišča:**

-4 ležišča za sprejem.

1. **VISOKOŠOLSKO SREDIŠČE V MARIBORU**

**Javni študentski (in dijaški) domovi (10 ležišč)**

**Študentski domovi v Mariboru razpisujejo 5 ležišč:**

- 5 ležišča za sprejem.

**Srednja šola za gostinstvo in turizem Celje, Dijaški dom** razpisuje **5 ležišč:**

- 5 ležišč za sprejem.

**VI. NASLOVI PISARN ZA ŠTUDENTSKE DOMOVE**

**Po pošti, na naslov**: **Osebno na naslov**:

**1. Visokošolsko središče v Ljubljani Visokošolsko središče v Ljubljani**

**Študentski dom Ljubljana Študentski dom Ljubljana**

**Pisarna za študentske domove Pisarna za študentske domove**

**p.p 99 Svetčeva ulica 9, Dom VI**

**1001 Ljubljana 1000 Ljubljana**

Telefonske številke za informacije so objavljene na spodaj navedeni spletni strani.

e-pošta: pisarnazasd@stud-dom-lj.si

spletna stran: http://www.stud-dom-lj.si

**2. Visokošolsko središče v Mariboru**

**Univerza v Mariboru, Študentski domovi**

**Pisarna za študentske domove**

**Gosposvetska cesta 83**

**2000 Maribor**

tel.: 02 2284 200; 02 2284 219

e-pošta: umsd@um.si in sd.vpis@um.si

spletna stran: http://www.studentskidomovi.um.si